钦定古今图书集成/明伦汇编/官常典/第510卷 > 苗授
## 钦定古今图书集成/明伦汇编/官常典/第510卷 > 苗授

按《宋史》本传：“授，字授之，潞州人。父京，庆历中以死守
麟州，抗元昊者也。少从胡翼之学，补国子生，以荫至
供备库副使。王韶取镇洮，授为先锋，破香子城，拔河
府。羌虽败，气尚锐，辄围香子以迎归师。韶遣将田琼
救之，琼死，乃简骑五百属授，授奋击败之。休士二日，
羌复要于架麻平，注矢如雨。众惧，授令曰：‘第进毋恐，
毡牌数百且至’”行。前者传呼，羌惊乱。力战数十，斩首
四千级，又破之于牛精谷，取珂诺城，尽得河、湟地。知
德顺军，三迁西上阁门使。鬼章寇河州，诏授往，一战
克撒宗，论功第一，遂知州事，加四方馆使、荥州刺史。
从燕达取银川降木，征献之京师，加引进使、果州团
练使、泾原都钤辖。召使契丹，神宗劳之曰：“《曩香子》之
役，非汝以寡击众，几败吾事。”以为秦凤副总管，徙熙
河，复知河州。副李宪讨生羌于露骨山，斩首万级，获
其大酋冷鸡朴，羌族十万七千帐内附，威震洮西。拜
昌州团练使、龙神卫四厢都指挥使，徙知雄州、熙州。
元丰西讨，授出古渭，取定西，荡禹臧、花麻诸族，降户
五万。城兰州，遇贼数万于女遮谷，登山逆战，败退伏
垒中，半夜遁去。授逾天都山，焚南牟屯没烟。凡师行
百日，转斗千里，始入塞。授遇事持议不苟合。初在德
顺，或议城篯南，授曰：“地阻大河，粮道不济，非万全计
也。”役即止。师征灵武，诏令援高遵裕，即条上进退利
害甚切。历进步军副都指挥使、威武军节度观察留
后。元祐三年，迁武泰军节度使、殿前副都指挥使。逾
岁，以保康节度知潞州、提举上清太平宫，复使殿前。
薨，年六十七，赠开府仪同三司，谥曰“庄敏。”子履。